Μυδοπίλαφο σπέσιαλ με γαρίδες και καλαμαράκια
Ένα μυδοπίλαφο με έξτρα μπόνους γαρίδες και καλαμαράκια από την κ. Ειρήνη Φωτιάδου, free-lance μαγείρισσα στα «καλά» σπίτια της Θεσσαλονίκης.
1 1⁄2 κιλό φρέσκα μύδια (τα καθαρίζουμε καλά με βουρτσάκι και τραβάμε το γένι τους), 1/2 κιλό καλαμαράκια φρέσκα, καθαρισμένα, 1/2 κιλό μικρές φρέσκες γαρίδες, καθαρισμένες από κελύφη, κεφάλια και εντεράκια, 2 γεμάτα φλιτζ. τσαγιού κίτρινο μακρύκοκκο ρύζι, 1 κρεμμύδι ξερό, κομμένο σε καρεδάκια, 1 μικρό ματσάκι φρέσκα κρεμμυδάκια, ψιλοκομμένα, 1 μεγάλη κόκκινη πιπεριά Φλωρίνης, κομμένη σε λωρίδες, 4 πιπεριές κέρατο, κομμένες σε λωρίδες, 2 μεσαίες ντομάτες, χωρίς φλούδες και σπόρια, σε κυβάκια, 1/2 ματσάκι άνηθος (χωρίς τα χοντρά κοτσάνια), ψιλοκομμένος, 1/2 ματσάκι μαϊντανός (χωρίς τα κοτσάνια), ψιλοκομμένος, 100 ml ελαιόλαδο, 1 κουτ. γλυκού βούτυρο, αλάτι, πιπέρι φρεσκοτριμμένο
Σε μια κατσαρόλα βάζουμε τα μύδια και τα αχνίζουμε με 1 1⁄2 φλιτζάνι νερό σε δυνατή φωτιά, με σκεπαστό σκεύος, για 4 - 5 λεπτά ή μέχρι να ανοίξουν.Με τρυπητή κουτάλα τα βγάζουμε σε μια πιατέλα και όσα δεν έχουν ανοίξει τα πετάμε. Σουρώνουμε το ζουμί και το κρατάμε στην άκρη. Καθαρίζουμε τα μύδια, αλλά κρατάμε τα κελύφη για τη διακόσμηση του πιλαφιού.Σε μια μικρή κατσαρόλα με μπόλικο νερό βράζουμε για 5 λεπτά τα καλαμαράκια, ίσα να μαλακώσουν λίγο.Πλένουμε και καθαρίζουμε τις γαρίδες. Πρέπει να μείνουν «γυμνές». Σε μια μεγάλη κατσαρόλα με χοντρό πάτο ρίχνουμε το λάδι και το αφήνουμε να ζεσταθεί χωρίς να κάψει. Προσθέτουμε το ξερό και το φρέσκο κρεμμύδι, τις ντομάτες, τις πιπεριές (κόκκινες και πράσινες), τα καλαμαράκια και αλατοπίπερο. Τα αφήνουμε για λίγο μέχρι να μαλακώσουν τα λαχανικά, ανακατεύοντας με ξύλινη κουτάλα. Έπειτα, προσθέτουμε στην κατσαρόλα το νερό των μυδιών και 3 φλιτζ. τσαγιού νερό επιπλέον.Μόλις πάρει βράση, ρίχνουμε το ρύζι. Μαγειρεύουμε σε μέτρια φωτιά για περίπου 20 - 25 λεπτά. Αν χρειαστεί, προσθέτουμε λίγο νερό επιπλέον. Λίγο πριν γίνει το ρύζι, προσθέτουμε τα μύδια και τις γαρίδες και αφήνουμε την κατσαρόλα στη φωτιά για 3 - 4 λεπτά ακόμη. Προσθέτουμε το βούτυρο, ανακατεύουμε και αποσύρουμε. Αφήνουμε το φαγητό να κρυώσει για 2 - 3 λεπτά. Τότε προσθέτουμε το μαϊντανό και τον άνηθο (κρατώντας λίγα φυλλαράκια και από τα δύο για τη διακόσμηση του πιάτου). Δοκιμάζουμε το αλατοπίπερο και προσθέτουμε όσο μας αρέσει.Σερβίρουμε το φαγητό σε μια μεγάλη πιατέλα. Γεμίζουμε τα κελύφη με μυδοπίλαφο και στολίζουμε περιμετρικά την πιατέλα. Πασπαλίζουμε με τα φυλλαράκια άνηθου και μαϊντανού και σερβίρουμε.
Θαλασσινά,Μύδια,Ρύζι,Καθαρά Δευτέρα,Νηστίσιμα